ทุนสำรองประเทศลด 100 ล้านเหรียญสหรัฐ
ทุนสำรองประเทศลดเล็กน้อย 100 ล้านเหรียญสหรัฐ อยู่ที่ 1.766 แสนล้านเหรียญสหรัฐ เป็นผลจากการตีมูลค่าสินทรัพย์ แต่ทุนสำรองสุทธิยังเพิ่มขึ้นต่อเนื่องตลอดเดือนเม.ย.
22 เม.ย. 2559

ทุนสำรองประเทศลดเล็กน้อย 100 ล้านเหรียญสหรัฐ อยู่ที่ 1.766 แสนล้านเหรียญสหรัฐ เป็นผลจากการตีมูลค่าสินทรัพย์ แต่ทุนสำรองสุทธิยังเพิ่มขึ้นต่อเนื่องตลอดเดือนเม.ย.
วันที่22 เม.ย. ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 18 เม.ย.ที่ผ่านว่า อยู่ที่ระดับ 1.766 แสนล้านเหรียญสหรัฐ หรือ ประมาณ 6.187 ล้านล้านบาท ลดลงเล็กน้อย 100 ล้านเหรียญสหรัฐ หรือประมาณ 3,507 ล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.07 บาท/เหรียญสหรัฐ เมื่อเทียบกับสัปดาห์ก่อนหน้า
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.36 หมื่นล้านเหรียญสหรัฐ เพิ่มขึ้นจากสัปดาห์ก่อนหน้า 200 ล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.901 แสนล้านเหรียญสหรัฐ ซึ่งยังเพิ่มขึ้นมาอย่างต่อเนื่องตลอดเดือนเม.ย.ที่ผ่านมา จาก 1 เม.ย.อยู่ที่ 1.893 แสนล้านเหรียญสหรัฐ และ 8 เม.ย.อยู่ที่ 1.901 แสนลานเหรียญสหรัฐ
นักบริหารเงินธนาคารพาณิชย์ ระบุว่า ทุนสำรองประเทศยังอยู่ในระดับสูง แม้จะปรับลดลงบ้างเล็กน้อย เพราะการตีค่าสินทรัพย์ที่อยู่ในรูปเงินบาทเป็นเงินเหรียญสหรัฐ ซึ่งในช่วงนั้นเงินบาทยังเคลื่อนไหวในทิศทางแข็งค่าที่ระดับ 35.04 บาท/เหรียญสหรัฐ เนื่องจากเงินเหรียญสหรัฐช่วงนั้นอ่อนค่าลงตามข้อมูลเศรษฐกิจที่ออกมาไม่ดีนัก อย่างไรก็ดี เงินสำรองระหว่างประเทศสุทธิยังปรับเพิ่มขึ้นอย่างต่อเนื่อง จากการเข้าซื้อเงินเหรียญสหรัฐล่วงหน้าของธปท.อย่างต่อเนื่อง ตามการไหลเข้ามาของเงินทุนต่างชาติที่มีอยู่เรื่อยๆ เพื่อดูแลค่าเงินบาทไม่ให้ผันผวนเร็วเกินไป
ด้านฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.อยู่ที่ระดับ 1.720 ล้านล้านบาท เพิ่มขึ้นจากสัปดาห์ก่อนที่ 1.627 ล้านล้านบาท สะท้อนสภาพคล่องในระบบที่มีเพียงพอในระบบเศรษฐกิจ